## El Consell col·labora amb la UPV per a finançar un projecte d’investigació de varietats de raïm minoritari a la Comunitat Valenciana

*** El pressupost per a aquest projecte, l’objectiu del qual és impulsar el patrimoni agrícola valencià, ascendeix a 30.000 euros**

El Ple del Consell ha autoritzat la subscripció d’un conveni de col·laboració entre la Conselleria d’Agricultura, Ramaderia i Pesca i la Universitat Politècnica de València (UPV) per a finançar un projecte d’investigació i experimentació de recuperació, resolució, anàlisi i sanejament de varietats minoritàries de raïm a la Comunitat Valenciana.

L’objectiu d’aquest conveni, que compta amb una dotació per part de la Generalitat de 30.000 euros, és recuperar les varietats de raïm minoritari en risc de desaparició, amb la finalitat d’obtindre vins amb personalitat lligats al territori i impulsar, així, el patrimoni agrícola de la Comunitat Valenciana.

El projecte d’investigació forma part de la línia d’investigació de l’Institut de Conservació i Millora de l’Agrodiversitat Valenciana, una estructura de la Universitat mateix, que compta amb experiència en aquest camp, ja que des de 2014 està realitzant protocols per al sanejament de plantes infectades amb virus i conservació de materials, així com estudis sobre avaluació de materials de cultiu ecològic.

Concretament, les activitats objecte d’aquesta subvenció són les següents: prospeccions de material vegetal a la Comunitat Valenciana; identificacions mitjançant marcadors moleculars (al voltant de 120 accessions); inici de la caracterització respecte a la infecció vírica en les accessions més interessants; sanejament mitjançant cultiu de meristemes de les varietats morsí i tortosí, i anàlisi de la variabilitat en les col·leccions de germoplasma de l’Estació Experimental d’Elx i l’Institut Tecnològic de Viticultura i Enologia.

Fecha: 04/08/2023